Sunette Bridges in hof oor haatspraakSunette Bridges. Foto: Facebook Die sanger Sunette Bridges moet Dinsdag in die gelykheidshof in Kaapstad verskyn nadat sy van haatspraak beskuldig is. Die Menseregtekommissie (MRK) het Bridges daarvan beskuldig dat sy kommentaar op haar Facebook-blad toelaat wat op haatspraak neerkom. “Die MRK voer aan dat me. Bridges artikel 10 (1) van die Wet op Gelykheid geskend het deur haatspraak te pleeg en dat sy ook artikel 11 van die Wet geskend het wat handel oor teistering op grond van ras,” het Brigit Rubinstein, die kommissie se regsverteenwoordiger, in ‘n verklaring gesê. “Die MRK het versoek dat me Bridges onvoorwaardelik om verskoning moet vra op al die Facebook-blaaie waaroor sy primêre beheer het en dat sy alle vorme van teistering- en haatspraak van hierdie blaaie moet verwyder,” het Rubinstein gesê. Volgens die kommissie het hy al vir ŉ aantal jare klagtes van die publiek ontvang oor die beweerde haatspraak op die sanger se Facebook-blaaie. Isaac Mangena, woordvoerder van die kommissie, het gesê hul hofstukke bevat talle voorbeelde van “gewelddadige haatspraak en rassistiese kommentaar” wat op Bridges se Facebook-blad verskyn het. Die MRK het Bridges hieroor genader, maar sy het glo ontken dat sy enige oortreding begaan het. Volgens Mangena het Bridges deurgaans die tipe kommentaar op haar blad toegelaat, en het sy dit effektief goedgekeur en ‘n platform geskep vir rassistiese haatspraak. “Die wette is vir ‘n rede in plek en in ‘n land wie se geskiedenis wentel om rassisme en onderdrukking, en met daadwerklike pogings wat aangewend word om vorentoe te beweeg in hierdie verband, het mense wat openbare forums skep ‘n verantwoordelikheid om die wet te gehoorsaam en op te staan teen haatspraak en rassisme,” het Mangena gesê.